Sæll Ögmundur . Forstjóri Tryggingastofnunar ríkisins skýrir í Morgunblaðinu af hverju bótaþegar þurfa nú að greiða stofnuninni þrjú þúsund milljónir króna . Að mestu skerðast menn vegna fjármagnstekna . " Skýringin er sú að það eru mjög margir sem hafa ekki veitt okkur neinar upplýsingar , eða ekki réttar upplýsingar , um sínar fjármagnstekjur . " Þetta segir Sigríður Lillý Baldursdóttir , forstjóri Tryggingastofnunar ríkisins . Hér er bara hálf sagan sögð , og tæplega það . Forstjórinn lætur þess ekki getið að Jóhanna Sigurðardóttir , þá félagsmálaráðherra , ákvað að breyta skerðingarreglum lífeyrisbóta Tryggingastofnunar ríkisins í desember 2008 . Þetta er veigamikil skýring að auknum skerðingum nú . Breyttar skerðingarreglur voru liður í efnahagsaðgerðum þáverandi ríkisstjórnar og það var þáverandi forsætisráðherra sem mælti fyrir frumvarpi um efnahagsaðgerðirnar rétt fyrir þinglok í desember . Embættismaðurinn hefði mátt segja alla söguna eins og hún er . Áður skertu 50% fjármagnstekna bætur , eftir breytingu Jóhönnu Sigurðardóttur skerðast bætur miðað við 100% , að teknu tilliti til skiterís afsláttar . Það alvarlega við hálfsannleikann er að almenningur gæti haldið að lífeyrisþegar væru að svindla á kerfinu með því að gefa ekki upp fjármagnstekjur sínar og væru þar með svindlarar . Það er ljótt að gera heiðarlegt fólk að svindlurum . Það er svo annað mál sem sómakærir lögfræðingar , eða lögmaðurinn í félagsmálaráðuneytinu , ættu kannske að íhuga en það er þetta : Er þessi skerðing ígildi skattlagningar aftur í tímann ? Lögin runnu hljóðlaust í gegn á Alþingi í desember 2008 . Ekki er ólíklegt að einhverjir bótaþega hefðu ráðstafað sparifé sínu á síðasta ári með öðrum hætti ef fyrr hefðu legið fyrir skerðingaráform Jóhönnu Sigurðardóttur . Desemberskerðingu ráðherrans myndu einhverjir kalla lífkjaraskerðingu eftir á . Einhvern veginn eru þessar aðferðir af sama meiði og svindl og prettir bankastrákanna . Það er skömm að hálfsannleika . Ólína